Document ID: 32010R1089

REGOLAMENT TAL-KUMMISSJONI (UE) Nru 1089/2010
tat-23 ta' Novembru 2010
li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-interoperabbiltà tas-settijiet ta’ dejta u servizzi ġeografiċi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/2/KE tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE) (1), u b’mod partikolari l-Artikolu 7(1) tagħha,
Billi:
(1)
Id-Direttiva 2007/2/KE tistabbilixxi regoli ġenerali maħsuba għall-istabbiliment tal-Infrastruttura għall-Informazzjoni Ġeografika fil-Komunità Ewropea. Fi ħdan din l-infrastruttura, l-Istati Membri huma meħtieġa jagħmlu disponibbli settijiet ta’ dejta relatati ma’ Anness wieħed jew diversi Annessi fid-Direttiva 2007/2/KE u s-servizzi ta’ dejta ġeografika korrispondenti, f’konformità mal-arranġamenti tekniċi għall-interoperabbiltà u, meta prattiku, l-armonizzazzjoni ta’ settijiet u servizzi ta’ dejta ġeografika.
(2)
L-arranġamenti tekniċi jqisu r-rekwiżiti rilevanti tal-utenti, li kienu proposti minn partijiet interessati f’servej dwar ir-rekwiżiti tal-utenti u minn analiżi tal-materjal ta’ referenza ppreżentat u tal-politiki ambjentali rilevanti tal-Unjoni u politiki jew attivitajiet li jista’ jkollhom impatt fuq l-ambjent.
(3)
Il-prattikabbiltà tal-arranġamenti tekniċi u l-proporzjonalità tagħhom f’termini ta’ spejjeż u benefiċċji li seta' kien hemm kienu analizzati mill-Kummissjoni fuq il-bażi tar-riżultati tal-ittestjar irrappurtati mill-partijiet interessati, tat-tweġibiet mill-Istati Membri permezz tal-punti ta’ kuntatt nazzjonali għal talba għal informazzjoni dwar kunsiderazzjonijiet fuq l-ispejjeż meta mqabbla mal-benefiċċji u tal-evidenza minn studji mmexxija minn Stati Membri dwar l-ispejjeż u l-benefiċċji ta’ infrastrutturi ta’ dejta ġeografika fil-livell reġjonali.
(4)
Rappreżentanti tal-Istati Membri kif ukoll persuni fiżiċi jew ġuridiċi oħrajn b’interess fid-dejta ġeografika, inklużi utenti, produtturi, fornituri ta’ servizzi b’valur miżjud jew kwalunkwe korp li jikkoordina ngħataw l-opportunità li jipparteċipaw fit-tħejjija tal-abbozz tal-arranġamenti tekniċi permezz ta’ esperti proposti u li jivvalutaw l-abbozz tar-regoli ta’ implimentazzjoni permezz ta’ konsultazzjoni mal-partijiet interessati u eżerċizzju ta’ ttestjar.
(5)
Sabiex tintlaħaq l-interoperabbiltà u jinkiseb benefiċċju mill-isforzi ta’ komunitajiet ta’ utenti u produtturi, meta xieraq, standards internazzjonali huma integrati fil-kunċetti u d-definizzjonijiet tal-elementi tat-temi ta’ dejta ġeografika elenkati fid-Direttiva 2007/2/KE l-Anness I, II jew III.
(6)
Sabiex tkun żgurata l-interoperabbiltà u l-armonizzazzjoni fit-temi kollha ta’ dejta ġeografika, l-Istati Membri għandhom jissodisfaw rekwiżiti għal tipi ta’ dejta komuni, l-identifikazzjoni ta’ oġġetti ġeografiċi, metadejta għall-interoperabbiltà, mudell ta’ netwerk ġeneriku u kunċetti u regoli oħrajn li japplikaw għat-temi kollha ta’ dejta ġeografika.
(7)
Sabiex tkun żgurata l-interoperabbiltà u l-armonizzazzjoni fi ħdan tema ġeografika waħda, l-Istati Membri għandhom jużaw klassifikazzjonijiet u definizzjonijiet ta’ oġġetti ġeografiċi, l-attributi u r-rwoli ta’ assoċjazzjoni prinċipali tagħhom, it-tipi ta’ dejta, id-dominji ta’ valuri u regoli speċifiċi li japplikaw għal temi individwali ta’ dejta ġeografika.
(8)
Ladarba l-valuri tal-lista tal-kodiċijiet meħtiega għall-implimentazzjoni ta’ dan ir-Regolament mhumiex inklużi f’dan ir-Regolament, dan ir-Regolament għandu jsir applikabbli biss hekk kif dawn jiġu adottati bħala att ġuridiku. Huwa għaldaqstant xieraq li l-applikabbiltà ta’ dan ir-Regolament tiġi diferita.
(9)
Il-miżuri previsti f’dan ir-Regolament huma skont l-opinjoni tal-Kumitat stabbilit mill-Artikolu 22 tad-Direttiva 2007/2/KE,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi r-rekwiżiti għal arranġamenti tekniċi għall-interoperabbiltà u, meta prattiku, l-armonizzazzjoni ta’ settijiet ta’ dejta ġeografika u servizzi ta’ dejta ġeografika li jikkorrispondu għat-temi elenkati fl-Annessi I, II u III għad-Direttiva 2007/2/KE.
Artikolu 2
Definizzjonijiet
Għall-iskop ta’ dan ir-Regolament, għandhom japplikaw id-definizzjonijiet li ġejjin kif ukoll id-definizzjonijiet tematiċi stabbiliti fl-Anness II:
1.
”tip astratt” (“abstract type”) tfisser tip li ma jistax jiġi istanzjat, iżda li jista’ jkollu attributi u rwoli ta’ assoċjazzjoni,
2.
“rwol ta' assoċjazzjoni” (“association role”) tfisser valur jew oġġett, li tip ikun relatat miegħu, kif imsemmi fl-Artikolu 8 (2b) tad-Direttiva 2007/2/KE,
3.
“attribut” (“attribute”) tfisser karatteristika ta’ tip, kif imsemmi fl-Artikolu 8 (2c) tad-Direttiva 2007/2/KE,
4.
“tip kandidat” (“candidate type”) tfisser tip li huwa diġà użat bħala parti mill-ispeċifikazzjoni ta’ tema ta’ dejta ġeografika fl-Anness I tad-Direttiva 2007/2/KE, iżda li jkun kompletament speċifikat fit-tema ta’ dejta ġeografika fl-Anness II jew III tad-Direttiva 2007/2/KE fejn jappartjeni tematikament,
5.
“lista ta’ kodiċijiet” (“code list”) tfisser enumerazzjoni miftuħa li tista’ tiġi estiża,
6.
“tip ta’ dejta” (“data type”) tfisser deskrittur ta’ sett ta’ valuri li ma għandhomx identità, skont l-ISO 19103,
7.
“enumerazzjoni” (“enumeration”) tfisser tip ta’ dejta li l-istanzi tagħha jiffurmaw lista fissa ta’ valuri letterali msemmija. Attributi ta’ tip enumerat jistgħu jieħdu valuri minn din il-lista biss,
8.
“identifikatur (“external object identifier”) ta’ oġġett estern” tfisser identifikatur ta’ oġġett uniku ppubblikat mill-korp responsabbli, li jista’ jintuża minn applikazzjonijiet esterni biex jipprovdi referenza għall-oġġett ġeografiku,
9.
“identifikatur” (“identifier”) tfisser sekwenza ta’ karattri lingwistikament indipendenti li b’mod uniku u permanenti jidentifikaw dak li huma assoċjati miegħu, skont l-EN ISO 19135,
10.
“istanzja” (“instantiate”) tfisser li toħloq oġġett li huwa konformi mad-definizzjoni, mal-attributi, mar-rwoli ta’ assoċjazzjoni u mal-limitazzjonijiet speċifikati għat-tip istanzjat,
11.
“saff” (“layer”) tfisser unità bażika ta’ informazzjoni ġeografika li tista’ tkun mitluba bħala mappa minn server skont l-EN ISO 19128,
12.
“informazzjoni dwar iċ-ċiklu tal-ħajja” (“life-cycle information”) tfisser sett ta’ proprjetajiet ta’ oġġett ġeografiku li jiddeskrivu l-karatteristiċi temporali ta’ verżjoni ta’ oġġett ġeografiku jew id-differenzi bejn il-verżjonijiet,
13.
“element ta’ metadejta” (“metadejta element”) tfisser unità diskreta ta’ metadejta, skont l-EN ISO 19115,
14.
“pakkett” (“package”) tfisser mekkaniżmu ta’ skop ġenerali biex l-elementi jkunu organizzati fi gruppi,
15.
“reġistru” (“register”) tfisser sett ta’ fajls li jkun fihom identifikaturi assenjati lil oġġetti b’deskrizzjonijiet tal-oġġetti assoċjati, skont l-EN ISO 19135,
16.
“tip ta’ oġġett ġeografiku” (“spatial object type”) tfisser klassifikazzjoni ta’ oġġetti ġeografiċi,
17.
“stil” (“style”) tfisser immappjar minn tipi ta’ oġġetti ġeografiċi u l-proprjetajiet u l-limitazzjonijiet tagħhom għal simboli parametrizzati użati fit-tpinġija tal-mapep,
18.
“subtip ta” (“sub-type of”) tfisser relazzjoni bejn tip iktar speċifiku u tip iktar ġenerali, fejn it-tip l-iktar speċifiku jkun kompletament konsistenti mat-tip iktar ġenerali u jkun fih informazzjoni addizzjonali, kif adattat mill-ISO 19103,
19.
“tip” (“type”) tfisser tip ta’ oġġett ġeografiku jew tip ta’ dejta,
20.
“voidable” (“annullabbli”) tfisser li valur ta’ “void” (“null”) jista' jsir disponibbli għal attribut jew rwol ta’ assoċjazzjoni, jekk ma jkun hemm ebda valur korrispondenti fis-settijiet ta’ dejta ġeografika miżmuma mill-Istati Membri jew jekk ebda valur korrispondenti ma jista’ jkun derivat minn valuri eżistenti u l-ispejjeż ikunu raġonevoli. Jekk attribut jew rwol ta’ assoċjazzjoni ma jkunx voidable, iċ-ċellula tat-tabella li tispeċifika l-“voidability”(l-annullabbiltà) tagħha titħalla vojta.
Artikolu 3
Tipi Komuni
Tipi li huma komuni għal ħafna mit-temi elenkati fl-Annessi I, II u III għad-Direttiva 2007/2/KE għandhom jikkonformaw mad-definizzjonijiet u mal-limitazzjonijiet u jinkludu l-attributi u r-rwoli ta’ assoċjazzjoni stabbiliti fl-Anness I.
Artikolu 4
Tipi għall-Iskambju u l-Klassifikazzjoni ta’ Oġġetti Ġeografiċi
1. L-Istati Membri għandhom jużaw it-tipi ta’ oġġetti ġeografiċi u t-tipi ta’ dejta assoċjati, l-enumerazzjonijiet u l-listi ta’ kodiċijiet iddefiniti fl-Anness II għall-iskambju u l-klassifikazzjoni ta’ oġġetti ġeografiċi minn settijiet ta’ dejta li jissodisfaw il-kundizzjonijiet stabbiliti fl-Artikolu 4 tad-Direttiva 2007/2/KE.
2. Tipi ta’ oġġetti ġeografiċi u tipi ta’ dejta għandhom jikkonformaw mad-definizzjonijiet u mal-limitazzjonijiet u jinkludu l-attributi u r-rwoli ta’ assoċjazzjoni stabbiliti fl-Anness II.
3. L-enumerazzjonijiet użati fl-attributi jew fir-rwoli ta’ assoċjazzjoni ta’ tipi ta’ oġġetti ġeografiċi jew tipi ta’ dejta għandhom jikkonformaw mad-definizzjonijiet u jinkludu l-valuri stabbiliti fl-Anness II. Il-valuri ta’ enumerazzjoni huma kodiċijiet mnemoniċi newtrali f'dak li għandu x'jaqsam mal-lingwa għall-kompjuters.
4. Il-listi ta’ kodiċijiet użati f’attributi jew fi rwoli ta’ assoċjazzjoni ta’ tipi ta’ oġġetti ġeografiċi jew tipi ta’ dejta għandhom jikkonformaw mad-definizzjonijiet stabbiliti fl-Anness II.
Artikolu 5
Tipi
1. Għat-tipi kollha ddefiniti f’dan ir-Regolament, isem newtrali f'dak li għandu x'jaqsam mal-lingwa għall-kompjuters jingħata bejn parentesi fit-titolu tat-taqsima li tispeċifika r-rekwiżiti għal dak it-tip. Dan l-isem newtrali f'dak li għandu x'jaqsam mal-lingwa għandu jintuża biex issir referenza għat-tip korrispondenti fid-definizzjoni ta’ attribut jew ta’ rwol ta’ assoċjazzjoni.
2. Tipi li huma subtip ta’ tip ieħor għandhom jinkludu wkoll l-attributi u r-rwoli tal- assoċjazzjoni kollha ta’ dan it-tip.
3. Tipi astratti ma għandhomx ikunu istanzjati.
4. Tipi kandidati għandhom ikunu kkunsidrati matul l-iżvilupp ta’ rekwiżiti għat-tema ta’ dejta ġeografika li tematikament jappartjenu għaliha. Matul dan l-iżvilupp, l-unika bidla li titħalla, għall-ispeċifikazzjoni tat-tip kandidat, hija li jiġi estiż.
Artikolu 6
Listi ta’ Kodiċijiet u Enumerazzjonijiet
1. Il-listi ta’ kodiċijiet għandhom ikunu wieħed mit-tipi li ġejjin, kif speċifikat fl-Anness II:
(a)
listi ta’ kodiċijiet li huma ġestiti f’reġistru ta’ listi b’kodiċijiet komuni u li ma għandhomx jiġu estiżi mill-Istati Membri;
(b)
listi ta’ kodiċijiet li jistgħu jiġu estiżi mill-Istati Membri.
2. Meta Stat Membru jestendi lista ta’ kodiċijiet, il-valuri permessi tal-listi ta’ kodiċijiet estiżi għandhom ikunu disponibbli f’reġistru.
3. Attributi jew rwoli ta’ assoċjazzjoni ta’ tipi ta’ oġġetti ġeografiċi jew tipi ta’ dejta li għandhom tip ta’ lista ta’ kodiċijiet jistgħu jieħdu biss valuri li huma validi skont ir-reġistru li fih hija ġestita l-lista tal-kodiċijiet.
4. Attributi jew rwoli ta’ assoċjazzjoni ta’ tipi ta’ oġġetti ġeografiċi jew tipi ta’ dejta li għandhom tip ta’ enumerazzjoni jistgħu jieħdu biss valuri mil-listi speċifikati għat-tip ta’ enumerazzjoni.
Artikolu 7
Kodifikazzjoni
1. Kull regola ta’ kodifikazzjoni użata biex tikkodifika dejta ġeografika għandha tikkonforma mal-EN ISO 19118. B’mod partikolari, għandha tispeċifika regoli ta’ konverżjoni ta’ skema għat-tipi kollha ta’ oġġetti ġeografiċi u għall-attributi u r-rwoli ta’ assoċjazzjoni kollha u għall-istruttura tad-dejta tal-output użata.
2. Kull regola ta’ kodifikazzjoni użata biex tikkodifika dejta ġeografika għandha tkun disponibbli.
Artikolu 8
Aġġornamenti
1. L-Istati Membri għandhom jagħmlu l-aġġornamenti tad-dejta disponibbli fuq bażi regolari.
2. L-aġġornamenti kollha ma għandhomx isiru iktar tard minn 6 xhur wara li l-bidla tkun ġiet applikata fis-sett tad-dejta tas-sors, sakemm ma jkunx speċifikat perjodu differenti għal tema speċifika ta’ dejta ġeografika fl-Anness II.
Artikolu 9
Ġestjoni tal-Identifikaturi
1. It-tip ta’ dejta Identifier iddefinit fit-Taqsima 2.1 tal-Anness I għandu jintuża bħala tip għall-identifikatur tal-oġġett estern ta’ oġġett ġeografiku.
2. L-identifikatur tal-oġġett estern għall-identifikazzjoni unika ta’ oġġetti ġeografiċi ma għandux jinbidel matul iċ-ċiklu tal-ħajja ta’ oġġett ġeografiku.
Artikolu 10
Ċiklu tal-ħajja ta’ Oġġetti Ġeografiċi
1. Verżjonijiet differenti tal-istess oġġett ġeografiku għandhom dejjem jibqgħu istanzi tal-istess tip ta’ oġġett ġeografiku.
2. L-attributi namespace u localId tal-identifikatur tal-oġġett estern għandhom jibqgħu l-istess għal verżjonijiet differenti ta’ oġġett ġeografiku.
3. Meta jintużaw l-attributi beginLifespanVersion u endLifespanVersion, il-valur ta’ endLifespanVersion ma għandux ikun qabel il-valur ta’ beginLifespanVersion.
Artikolu 11
Sistemi ta’ Referenza Temporali
1. Għandha tintuża s-sistema ta’ referenza temporali predefinita msemmija fil-punt 5 tal-parti B tal-Anness għar-Regolament tal-Kummissjoni (KE) Nru 1205/2008 (2), sakemm ma jkunux speċifikati sistemi oħrajn ta’ referenza temporali għal tema speċifika ta’ dejta ġeografika fl-Anness II.
2. Fil-każ li jintużaw sistemi oħrajn ta’ referenza temporali, dawn għandhom ikunu speċifikati fil-metadejta tas-sett tad-dejta.
Artikolu 12
Rekwiżiti u Regoli Oħrajn
1. Il-qasam tal-valuri ta’ proprjetajiet ġeografiċi ddefiniti f’dan ir-Regolament għandu jkun ristrett għall-iskema ġeografika Simple Feature kif iddefinit mill-EN ISO 19125-1, sakemm mhux speċifikat xort’oħra għal tema jew tip speċifika/u ta’ dejta ġeografika.
2. Il-valuri kollha tal-kejl għandhom ikunu espressi bl-użu ta’ unitajiet SI, sakemm mhux speċifikat xort’oħra għal tema jew tip speċifika/u ta’ dejta ġeografika.
3. Fejn jintużaw l-attributi validFrom u validTo, il-valur ta’ validTo ma għandux ikun qabel il-valur ta’ validFrom.
4. Barra minn hekk, għandhom japplikaw ir-rekwiżiti tematiċi kollha, stabbiliti fl-Anness II.
Artikolu 13
Metadejta meħtieġa għall-Interoperabbiltà
Il-metadejta li tiddeskrivi sett ta’ dejta ġeografika għandha tinkludi l-elementi ta’ metadejta li ġejjin meħtieġa għall-interoperabbiltà:
1. Sistema ta’ Referenza ta’ Koordinati: Deskrizzjoni tas-sistema/i ta’ referenza ta’ koordinati użata/i fis-sett tad-dejta.
2. Sistema ta’ Referenza Temporali: Deskrizzjoni tas-sistema/i ta’ referenza temporali użata/i fis-sett tad-dejta.
Dan l-element huwa obbligatorju biss jekk is-sett tad-dejta ġeografika jkun fih informazzjoni temporali li ma tirreferix għas-sistema ta’ referenza temporali predefinita.
3. Kodifikazzjoni: Deskrizzjoni tal-kunċett(i) tal-lingwa tal-kompjuter li tispeċifika/jispeċifikaw ir-rappreżentazzjoni ta’ oġġetti tad-dejta f’reġistru, f’fajl, f’messaġġ, f’apparat għall-ħżin jew f’kanal ta’ trażmissjoni.
4. Konsistenza Topoloġika: Korrettezza tal-karatteristiċi topoloġiċi espliċitament ikkodifikati tas-sett tad-dejta kif deskritt mill-ambitu.
Dan l-element huwa obbligatorju biss jekk is-sett tad-dejta jinkludi tipi mill-Mudell tan-Netwerk Ġeneriku (“Generic Network Model”) u ma jiżgurax topoloġija tal-linja tan-nofs (il-konnettività ta’ linji tan-nofs) għan-netwerk.
5. Il-Kodifikazzjoni tal-Karattri: Il-kodifikazzjoni tal-karattri użata fis-sett tad-dejta.
Dan l-element huwa obbligatorju biss jekk tintuża kodifikazzjoni li mhijiex ibbażata fuq UTF-8.
Artikolu 14
Rappreżentazzjoni
1. Għar-rappreżentazzjoni ta’ settijiet ta’ dejta ġeografika bl-użu tas-servizz ta’ netwerk ta’ viżjoni kif speċifikat fir-Regolament tal-Kummissjoni Nru 976/2009 (3), dan li ġej għandu jkun disponibbli:
(a)
is-saffi speċifikati fl-Anness II għat-tema jew għat-temi li s-sett tad-dejta huwa relatat magħhom;
(b)
għal kull saff tal-anqas stil ta’ rappreżentazzjoni predefinit, b’minimu ta’ titolu assoċjat u identifikatur uniku.
2. Għal kull saff, l-Anness II jiddefinixxi dan li ġej:
(a)
titolu tas-saff li jinqara mill-bniedem għandu jintuża għall-wiri fl-interface tal-utent;
(b)
it-tip(i) ta’ oġġett(i) ġeografiku/ġeografiċi li jikkostitwixxi/u l-kontenut tas-saff.
Artikolu 15
Dħul fis-seħħ
Dan ir-Regolament għandu jidħol fis-seħħ fl-[għoxrin] jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-15 ta’ Diċembru 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Novembru 2010.

Labels: 7
12
3
16